Dragi učenci in učenke, spoštovani starši, skrbnice in skrbniki, lepo pozdravljeni!

S torkom, 26. 1. 2021, se ponovno odpirajo vrata šole za učence in učenke od 1. do 3. razreda, zaradi česar smo vsi prijetno vznemirjeni. Glede na to, da že imamo izkušnje z novim prvim šolskim dnem med šolskim letom, verjamem, da ponovni začetek pouka v šoli ne bo preveč stresen. Nekatere stvari so enake kot spomladi, nekatere drugačne. Tudi sedaj prihajamo v šolo le zdrave osebe ☺

* V šolo pridejo le **zdrav**i učenci in učenke.
* Če **otrok zboli** z enim ali več simptomov kot so npr.: povišana telesna temperatura, zamašen nos/nahod, kihanje, kašljanje (kar ni posledica alergij), bolečine v žrelu, težko dihanje, glavobol, bolečine v mišicah, driska, slabost/bruhanje, sprememba zaznavanja vonja in/ali okusa, neobičajna utrujenost, vnetje očesne veznice v blagi ali težji obliki, naj **ostane doma**. Za nadaljnja navodila pokličite otrokovega izbranega zdravnika ali dežurnega zdravnika.
* Pouk bo potekal za **vsak oddelek v celotni skupini v isti učilnici od prihoda do odhoda domov**.
* Za učence 1. razreda in 2.b pouk poteka na Novem svetu, za ostale na Šolski ulici.
* Otroci so od prihoda v šolo do odhoda domov v isti učilnici z istimi sošolci in sošolkami – tako imenovani 'mehurček'.
* Tudi v jutranjem varstvu (JV) (1. razred) in podaljšanem bivanju (OPB) so učenci s svojimi sošolci v svoji učilnici. Skupine se med seboj ne 'mešajo'.
* **Garderob ne bomo uporabljali**. Učenci se preobujejo pred učilnico.
* V šolo bodo **prihajali in odhajali** skozi isti vhod:
	+ Učenci **2. razreda** (razen 2.b) vstopajo in izstopajo skozi **avlo** šole.
	+ Učenci **3. razreda** vstopajo in izstopajo skozi **garderobo za učencev razredne stopnje** (na vzhodnem delu šole).
* Otroke bomo navajali na samozaščitno vedenje: pogosto umivanje rok, držanje varnostne razdalje, higiena kašljanja in kihanja.
* Poleg rednega čiščenja bomo med poukom pogosto zračili učilnice.
* Interesne dejavnosti se zaradi ohranjanja 'mehurčkov' zaenkrat ne bodo izvajale. Pevski zbor bo potekal na daljavo.
* Pouk se bo za večino učencev pričel ob 8.20. Nekaterim oddelkom smo spremenili urnik, o čemer so vas obvestile razredničarke.
* Individualna in skupinska pomoč ter dodatna strokovna pomoč se bo izvajala v šoli. o začasnih ukrepih za zmanjšanje tveganja okužbe in širjenja okužbe z virusom SARS-CoV-2
* Učenci bodo torbe nosili domov v skladu z navodili učiteljic.
* Učenci morajo v skupnih prostorih nositi maske v skladu z Odlokom o začasnih ukrepih za zmanjšanje tveganja okužbe in širjenja okužbe z virusom SARS-CoV-2 (Ur.l. RS št. 188/20). V učilnicah - 'mehurčkih' maske ni potrebno nositi.
* Ob vstopu v šolo si razkužijo roke.
* Šola na Šolski ulici bo zjutraj do 8.00 zaklenjena. Na Novem svetu bo JV od 6.10 dalje za učence 1. razreda.
* Starši v šolo ne vstopajorazen ob predhodni najavi oz. dogovoru z učiteljico.
* Malico in kosilo bomo zagotovili že prvi šolski dan.
* Obiskovanje pouka za učence in učenke je obvezno. Za otroke, ki iz zdravstvenih razlogov dalj časa (več kot teden dni) ne morejo obiskovati pouka v šoli, bo ta potekal preko MST, vendar v nekoliko skrčeni obliki. Starši morate predložiti mnenje zdravniška.
* Učiteljice bodo otroke spuščale iz OPB glede na uro/ure, ki jo/jih boste zapisali v beležko. To naj ima otrok v torek oz. s prvim dnem vključitve v OPB s seboj. Prosimo vas, da se omejite na ure 14.00, 14.30, 15.00, 15.30 in 16.00. Enotne telefonske številke za oddelke OPB nimamo in je ne moremo imeti, ker so učilnice v različnih nadstropjih. Učiteljice službenih telefonov nimajo.
* Otroke boste lahko na kosilo in OPB prijavili tudi kasneje, če potrebe po tem sedaj še ni.
* Prevozi s kombiji bodo prilagojeni pouku in morebitnim kosilom po pouku. Odpeljal bo po 5. uri oz. nekoliko kasneje, če bodo otroci šli na kosilo. Starše bomo posebej obvestili.
* Avtobusi odpeljejo po 5. šolski uri. Spremstvo prvošolcev z in na avtobusno postajo bo organizirano ob 8.00 in po 5. šolski uri.

Z naše strani bomo poskrbeli, da bo okolje v šoli varno. Verjamem, da nas boste pri tem podprli tudi vi in upoštevali vse varnostno-preventivne ukrepe za preprečevanje širjenja virusa.

Hvala vam za vaše sodelovanje, podporo in razumevanje.

Želimo vam vse dobro,

 Doris Kužel, ravnateljica